Broj: 711-I-1619-P-379-17/18-09-16

Zagreb, 16. studeni 2018.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Franje Lucića, zastupnika u Hrvatskom saboru, pokrenutom Odlukom Povjerenstva broj:** **711-I-1372-P-379-17/18-07-8 od 13. rujna 2018. g.,** na 28. sjednici održanoj 16. studenog 2018. g., donosi sljedeću

**ODLUKU**

1. **Istovremenim obnašanjem dužnosti zastupnika u Hrvatskom saboru i obavljanjem funkcije predsjednika Nadzornog odbora trgovačkog društva Građapromet d.o.o. Našice u razdoblju od 10. ožujka 2011. g., kada su stupile na snagu odredbe ZSSI-a, do 04. rujna 2017. g., kada je zaprimljena ostavka dužnosnika na obavljanje funkcije predsjednika Nadzornog odbora trgovačkog društva Građapromet d.o.o. Našice, dužnosnik Franjo Lucić počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Franji Luciću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kuna, koja će trajati 5 (pet) mjeseci, te će se izvršiti u 5 (pet) jednakih uzastopnih mjesečnih obroka, svaki u pojedinačnom iznosu od 1.000,00 kuna.**

Obrazloženje

Povjerenstvo je na 22. sjednici održanoj 13. rujna 2018. g. pokrenulo postupak za odlučivanje o sukobu interesa protiv dužnosnika Franje Lucića, zastupnika u Hrvatskom saboru, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Građapromet d.o.o. Našice.

Na odluku Povjerenstva o pokretanju postupka dužnosnik Franjo Lucić dostavio je pisano očitovanje, koje je zaprimljeno u knjizi ulazne pošte Povjerenstva 7. studenog 2018.g., pod brojem: 711-U-3163-P-379-17/18-08-5.

U očitovanju dužnosnik Franjo Lucić navodi kako je još 2003.g. imenovan na funkciju člana Nadzornog odbora trgovačkog društva Građapromet d.o.o. Našice, da u radu navedenog trgovačkog društva nije aktivno sudjelovao, a 4. rujna 2017.g. podnio je ostavku na obavljanje funkcije člana Nadzornog odbora trgovačkog društva Građapromet d.o.o. Našice, uz napomenu kako naknadu za obavljanje navedene funkcije nikada nije primio.

Uvidom u Registar dužnosnika Povjerenstvo je utvrdilo kako je dužnosnik Franjo Lucić obnašao dužnost zastupnika u Hrvatskom saboru u mandatima 2008.g. – 2011.g., 2011.g. - 2015.g. i 2015.g. – 2016.g., te da je 14. listopada 2016. g. ponovno izabran na istu dužnost.Imenovani dužnosnik obnašao je i dužnost gradonačelnika Grada Pleternice u mandatima 2001. g. – 2005.g., 2005.g. – 2009.g., te 2009.g . – 2013.g.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Franjo Lucić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Zabrana iz članka 14. stavka 1. ZSSI-a, koja se odnosi na članstvo dužnosnika u upravnim tijelima i nadzornim odborima trgovačkih društava, propisana je beziznimno.

Uvidom u podatke nadležnog sudskog registra Trgovačkog suda u Osijeku, Povjerenstvo je utvrdilo kako je pod matičnim brojem subjekta: 050015745, OIB: 65004769800, upisano trgovačko društvo Građapromet d.o.o. Našice. Dužnosnik Franjo Lucić bio je upisan kao predsjednik Nadzornog odbora navedenog trgovačkog društva.

Usporedbom OIB-a dužnosnika Franje Lucića navedenog u izvješćima o imovinskom stanju dužnosnika podnesenim Povjerenstvu i OIB-a navedenog u sudskom registru nadležnog trgovačkog suda utvrđeno je kako se radi o istoj osobi.

Na zahtjev Povjerenstva, Trgovački sud u Osijeku dostavio je 15. studenoga 2017.g. dokumentaciju vezanu za upis dužnosnika Franje Lucića kao predsjednika Nadzornog odbora trgovačkog društva Građapromet d.o.o. Našice. Uvidom u dostavljenu dokumentaciju utvrđeno je kako je Skupština navedenog trgovačkog društva na sjednici održanoj 30. rujna 2003.g. donijela Odluku o imenovanju Franje Lucića članom Nadzornog odbora spomenutog trgovačkog društva. Uvidom u Odluku o izboru predsjednika i zamjenika predsjednika Nadzornog odbora trgovačkog društva Građapromet d.o.o. Našice od 30. rujna 2003.g. utvrđeno je kako je Franjo Lucić imenovan predsjednikom Nadzornog odbora spomenutog trgovačkog društva.

Uvidom u ostavku dužnosnika Franje Lucića utvrđeno je kako je imenovani 4. rujna 2017.g. podnio ostavku na obavljanje funkcije člana Nadzornog odbora trgovačkog društva Građapromet d.o.o. Našice, koja je istoga dana i zaprimljena u navedenom trgovačkom društvu. Zapisnikom izvanredne Skupštine trgovačkog društva Građapromet d.o.o. Našice, održane 15. siječnja 2018.g., konstatirano je kako je Franjo Lucić 4. rujna 2017 g. podnio ostavku kao član i predsjednik Nadzornog odbora trgovačkog društva Građapromet d.o.o. Našice. Kako u smislu članka 439. i članka 260.a Zakona o trgovačkim društvima predsjednik i član nadzornog odbora mogu dati ostavku na članstvo u nadzornom odboru, te za isto nije potrebna odluka skupštine društva, te da pisana ostavka proizvodi pravni učinak od dana kad je ista dana, zapisnički je konstatirano kako neće biti donesena odluka o razrješenju dužnosnika Franje Lucića kao člana i predsjednika Nadzornog odbora, već se predmetna ostavka samo uzima na znanje.

Povjerenstvo je u odnosu na obavljanje funkcije predsjednika Nadzornog odbora trgovačkog društva Građapromet d.o.o. Našice više puta zatražilo od spomenutog trgovačkog društva očitovanje na navedene okolnosti, ali isto nije zaprimljeno.

Nadalje, uvidom u informatički sustav Porezne uprave, koje je Povjerenstvo izvršilo na temelju posebnog ovlaštenja, utvrđeno je kako dužnosnik Franjo Lucić nije primao naknadu u razdoblju od siječnja 2014. g. do dana podnošenja ostavke na obavljanje funkcije člana i predsjednika Nadzornog odbora trgovačkog društva Građapromet d.o.o. Našice.

Slijedom navedenog, na temelju uvida u podatke upisane u sudski registar nadležnog trgovačkog suda, navoda iz podnesenog očitovanja samog dužnosnika i prikupljene dokumentacije, Povjerenstvo je u provedenom postupku nedvojbeno utvrdilo kako je dužnosnik Franjo Lucić istovremenim obnašanjem dužnosti zastupnika u Hrvatskom saboru i obavljanjem funkcije predsjednika Nadzornog odbora trgovačkog društva Građapromet d.o.o. Našice, u razdoblju od 10. ožujka 2011.g., kada su stupile na snagu odredbe ZSSI-a, do podnošenja ostavke 4. rujna 2017.g., postupio protivno odredbi članka 14. stavka 1. ZSSI-a.

Povjerenstvo ukazuje kako dužnosnik Franjo Lucić, s obzirom da je obnašao dužnost gradonačelnika Grada Pleternice u mandatima 2001.g. – 2005.g., 2005.g. – 2009.g., 2009.g. – 2013.g., kao i dužnost zastupnika u Hrvatskom saboru u mandatu 2008.g. – 2011.g., da su se na dužnosnika primjenjivale i odredbe ranije važećeg Zakona o sprječavanju sukoba interesa u obnašanju javnih dužnosti („Narodne novine“ 163/03., 94/04., 48/05., 141/06., 60/08., 38/09., 92/10.), gdje je člankom 11. stavkom 5. Zakona bilo propisano da dužnosnici ne mogu biti članovi uprava ili nadzornih odbora trgovačkih društava.

Slijedom navedenog, dužnosnik Franjo Lucić postupio je protivno navedenim zakonskim odredbama kojima se uređuju pravna pitanja članstva u nadzornim odborima trgovačkih društava u vremenskom razdoblju od imenovanja na funkciju člana Nadzornog odbora trgovačkog društva Građapromet d.o.o. Našice 30. rujna 2003.g. do podnošenja ostavke na obavljanje funkcije predsjednika tog trgovačkog društva 4. rujna 2017.g.

Međutim, iako je dužnosnik Franjo Lucić, od 2008.g. do danas, dužnosnik u kontinuitetu, radi povrede odredbi ZSSI-a izriče se sankcija na temelju odredbi ZSSI-a, koji je stupio na snagu 10. ožujka 2011.g., i to za razdoblje od stupanja Zakona na snagu do podnošenja ostavke na funkciju predsjednika Nadzornog odbora trgovačkog društva Građapromet d.o.o. Našice 4. rujna 2017. ., što predstavlja razdoblje od šest i pol godina u kojem je dužnosnik postupao protivno odredbi članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 kuna do 40.000,00 kuna vodeći računa o težini i posljedicama povrede Zakona.

Prilikom donošenja odluke o vrsti sankcije, Povjerenstvo je kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, cijenilo okolnost kako dužnosnik Franjo Lucić dužnost zastupnika u Hrvatskom saboru obnaša u trećem uzastopnom mandatu, te da je u povredi ZSSI-a bio šest i pol godina. Zastupnici su pozvani prije svih poznavati i poštivati odredbe zakona koje navedeno tijelo vlasti donosi, posebno u smislu članka 5. stavka 2. ZSSI-a, kojim je propisano da su dužnosnici osobno dogovori za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Kao okolnost iz koje proizlazi opravdanost izricanja niže sankcije unutar zakonom propisanog raspona, Povjerenstvo je cijenilo činjenicu da je dužnosnik funkciju predsjednika Nadzornog odbora obavljao kao volonter bez primanja naknade, te da je u trenutku donošenja ove odluke podnio ostavku na obavljanje funkcije predsjednika Nadzornog odbora trgovačkog društva Građapromet d.o.o. Našice.

Slijedom navedenog, Povjerenstvo smatra kako je za utvrđenu povredu ZSSI-a primjerena sankcija obustava isplate dijela neto plaće u iznosu od 5.000,00 kuna, koja će trajati 5 (pet) mjeseci, te će se izvršiti u 5 (pet) jednakih uzastopnih mjesečnih obroka, svaki u pojedinačnom iznosu od 1.000,00 kuna.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Franjo Lucić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana